**Ascultând liniştea**

*Aurel Oancea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Paşii timpului se pierd pe coridoare,

Somnul a-ncetat de mult să-mi dea târcoale.

Nişte file zac pe masă,-n aşteptare,

Lângă vaza cu flori artificiale.

Nu-i nimeni, cu mine liniştea s-asculte.

Mă gândesc la tine, clipele-mi curg grele.

Parcă văd cum ochii-ţi, plânşi de doruri multe,

Mustrători, se uită-n ochii minţii mele.

Gândul meu mă poartă către începuturi

Şi-amintirile, deodată, dau năvală.

Se rotesc în jurul meu ca nişte fluturi

La lumina lămpii, prinşi de ameţeală.

Mi-amintesc de ploaia caldă şi cu soare.

Când mă pregăteam ca să-mi deschid umbrela,

Te-am zărit mergând prin ploaie, visătoare.

Ai venit spre mine în momentu-acela,

Mi-ai zâmbit... Dar nu, să uit ar fi mai bine,

N-are rost să mă las pradă suferinţii.

Nu pot însă, căci ajunge pân' la mine

Glasul tău, şi-mi sună-n urechile minţii.